Papersnake/gushiwen huggingface dataset:
种菊：
张耒（宋代）

何馨香之芬敷兮，昌绿叶而紫茎。
是其名为菊兮，爰植予之中庭。
性清平而不躁兮，味甘爽而充烹。
当秋露之惨凄兮，舒煌煌之华英。
色正而丽兮，气芬以清。
纯静秀洁兮，族茂群荣。
采食以时兮，天和以宁。
颖轻窍达兮，瞳子清明。
散败流浊兮，风宣滞行。
仙圣所饵兮，屏除臭腥。
久嗜不废兮，将延尔龄。
嗟予生兮，蹇薄烦冥。
忧饥畏寒兮，微禄以生。
终曷归兮，山林是营。
膏粱鼎食兮，方丈纵横。
炙熊之蹯兮，龙醢羊羹。
彼得有命兮，吾奚尔荣。
惟兹佳菊兮，野实以生。
采撷咀食兮，荐俎盈登。
求之孔易兮，世焉莫争。
我有久疾兮，壅塞烦昏。
支节坚痹兮，气阏于元。
惫不能支兮，外壅中干。
疥癣得志兮，蛲蛔伏蟠。
餐华秋冬兮，食叶春夏。
集新易故兮，尔功是假。
宁康我躯兮，骨节坚良。
产和剔戾兮，其乐洋洋。
反华于玄兮，易◇以强。
忘生绝俗兮，深潜远藏。
骖驾云雾兮，呼吸太阳。
招友彭咸兮，御风以翔。
吁嗟此菊兮，吾于尔望。
华道士白胭脂
周文璞（宋代）

萧史水银粉，番女红蓝花。
狂奴爱风调，脂泽遂成家。
镜开青峡月，衣近赤城霞。
欲下人间世，槲林栖晚鸦。
绮罗香 春夜怀三姑吴夫人
范贞仪（清代）

细雨揉丝，微风扇暖，早近饧箫百五。不卷重帘，拨尽水沉烟炷。

百而今、欲会无由，悔相见、等閒轻度。况夫人、爱女于归，越山迢递无重数。

纵是春铺锦片，想膝前因忆，谢庭风絮。月影昏黄，应照绮窗朱户。

叠离恨，泪溢春江，望金闺、云迷烟树。问钿车、何日重来，展眉峰碧聚。
荡子
耶律铸（宋代）

行云思故山，游子何时还。天地如逆旅，光阴不可攀。
秋梦
杜牧（唐代）

寒空动高吹，月色满清砧。
残梦夜魂断，美人边思深。
孤鸿秋出塞，一叶暗辞林。
又寄征衣去，迢迢天外心。
竹颂
黄庭坚（宋代）

深根藏器时，寸寸抱奇节。
遭时上风云，故可傲冰雪。
颂古五首
释守仁（宋代）

如舍利弗与么去，千人万人拦不住。
优游自在涅盘城，步步莲华随足举。
和季弟韵二十首
刘克庄（宋代）

梦事回头堕渺茫，松间梅畔放清狂。
直须添竹成三友，不必栽清待二郎。
老爱家山安畏垒，早知世路险瞿唐。
人间腥腐如何向，莫怪灵均葺药房。
春日漫兴二首 其一
严沆（清代）

吏隐淹微尚，栖迟帝里春。虚名惭谏草，薄禄慰慈亲。

马度垣松直，莺啼苑柳匀。主恩殊未报，不敢慕垂纶。
洞仙歌
严既澄（清代）

风鬟雾鬓，衬云绡霞縠。蓦地痴魂逐轻毂。怅朱轮电掣，渺渺惊鸿，云路远，徙倚危栏人独。

回头留一转，含笑秋波，无恨蛾眉未知蹙。骨格最轻盈，浅淡装成，胜多少骇红纷绿。

只罗伞低笼避人看，怕目箭轻狂，此身成鹄。
湖州觉海弥陀阁
张景脩（宋代）

仙潭觉海唐兴善，像设瑰琦古至今。
殿柱倒书雷部火，市桥横渡木观音。
窗前竹影摇金翠，风外莲香散水沉。
况有弥陀新建阁，动人无限往生心。
寄韩简斋老友
顾逢（宋代）

曾问梅花开未开，拟扶短策步苍苔。
可怜雨雪飘零尽，不得花边醉一回。
邃谷岩
陈岩（宋代）

千古尝留一窖冰，女萝竿竹锁寒阴。
仙人肯为游人出，试问中间苦许深。
长安秋望
杜牧（唐代）

楼倚霜树外，镜天无一毫。
南山与秋色，气势两相高。
游罗浮宝积寺
陈元晋（宋代）

晴峰膏秋容，还骑驻春脚。
长风载之游，清月此旅酌。
眼高天围小，语暖云气薄。
神仙邂逅亲，导客以笙鹤。
别皖口
王安石（宋代）

浮烟漠漠细沙平，飞雨溅溅嫩水生。
异日不知来照影，更添华发几千茎。
寄虔州慈云惠禅师
郭祥正（宋代）

惟昔庐山旧，舜师称老禅。惠也乃上足，解空无比肩。

我尝叩其乃，活活如涌泉。况复能吟哦，俯视唐皎然。

一别二十载，相望修途邅。音信谁谓隔，月华长自圆。

嗟予困俗累，久负香火缘。适为幕府客，远泛潇湘船。

还过庐山下，庐山安足怜。既无故人语，顽碧徒参天。

多谢子规鸟，数声空谷传。准拟趁汝飞，飞落赣水边。
拟唐人边庭四时怨 其三
姚履敬（清代）

边寒画角咽秋霜，辛苦经年戍朔方。回想闺中临别语，只教努力事戎行。
散天花（次师能韵）

舒亶（宋代）

云断长空叶落秋。寒江烟浪静，月随舟。西风偏解送离愁。声声南去雁，下汀洲。

无奈多情去复留。骊歌齐唱罢，泪争流。悠悠别恨几时休。不堪残酒醒，凭危楼。
园樱伤老也 其三
司马光（宋代）

悠悠汎舟，载纵载横。白日将倾，飘风载惊。嗟我老矣，发脱齿零。

胡为百忧，劳此馀生。
寄陈国镇五绝 其三
欧阳澈（宋代）

未观健笔龙蛇走，拾得残篇绮思新。语带烟霞含劲气，解龟谁醉谪仙人。
登华岩寺楼望终南山赠林校书兄弟
孟郊（唐代）

地脊亚为崖，耸出冥冥中。楼根插迥云，殿翼翔危空。

前山胎元气，灵异生不穷。势吞万象高，秀夺五岳雄。

一望俗虑醒，再登仙愿崇。青莲三居士，昼景真赏同。
大言诗
谭峭（唐代）

线作长江扇作天，靸鞋抛向海东边。

蓬莱信道无多路，只在谭生拄杖前。
布袋和尚赞
释德光（宋代）

拊背乞钱成漏泄，回头转脑昧真机。
可怜闹里无人识，空自肩担布袋归。
后园 其一
锡缜（清代）

退处多余地，闲中尽乐时。石呼兄弟辈，树有子孙枝。

尚可三年学，当吟五贶诗。仲宣无事事，何必覆人棋。
武林山十咏·飞来峰
梅询（宋代）

竺慧指此峰，飞来自灵鹫。
猿鸟曾未知，烟岚尚依旧。
兴亡谩千古，天地岂关纽。
祇恐舟壑移，他年却西走。
题州北路傍老柳树
白居易（唐代）

皮枯缘受风霜久，条短为应攀折频。但见半衰当此路，

不知初种是何人。雪花零碎逐年减，烟叶稀疏随分新。

莫道老株芳意少，逢春犹胜不逢春。
从幸亲稼殿观新秧稻奏御
宋庠（宋代）

宸扆尊农扈，滮池入禁廛。
耨区周耜熟，分墢禹沟连。
苒苒香塍周，油油瑞畝烟。
弭灾消暴蟘，迎稔嘒鸣蝉。
国伫曾孙稼，天临近署田。
叨陪凝跸赏，惭乏梦鱼篇。
柳河
刘敞（宋代）

相望不容三日行，多岐无奈百长亭。欲知河柳春来绿，正似山松雪后青。
拟十索曲 其三
多隆阿（清代）

清爱荷叶香，凉喜藕丝片。因泛莲渚舟，欲障蓉花面。

明月一手擎，从郎索团扇。
感怀冬夜
赵迪（明代）

穷冬天地闭，积雪暗河关。身世随孤雁，家林隔万山。

江声回积梦，灯影对愁颜。遥夜心千里，萧萧两鬓斑。
车田村见摘红花者时汪九宝侍行书以畀之
程敏政（明代）

独树村中石径斜，杖藜閒叩野人家。临风忽作东篱兴，错认红花是菊花。
东坡先生挽词 其十
释道潜（宋代）

峨冠正笏立谈丛，凛凛群惊国士风。却戴葛巾从杖屦，直将和气接儿童。
何信州挽诗 其二
韩淲（宋代）

家族开王社，姻亲满帝京。紫枢推玉友，青琐本冰清。

勋业持荷近，才名折桂荣。从兹才得路，胡独止专城。
送韦评事归华阴
张籍（唐代）

三峰西面住，出见世人稀。老大谁相识，恓惶又独归。

扫窗秋菌落，开箧夜蛾飞。若向云中伴，还应着褐衣。
立秋日赠竹邻陈上舍
释居简（宋代）

秋夏才交事，征轮勇欲飞。有诗上行卷，无地扣吟扉。

梅雪玲珑瘦，瓜藤蔓延肥。侯鲭易充悦，不似北山薇。
谈道
罗与之（宋代）

休将视听探希微，众妙何尝间险夷。
舍一而求非忽恍，自三以穷岂支离。
试看瓦砾道宁隐，若外筌蹄思益奇。
热即取凉寒向火，是中消息几人知。
水调歌头（过后柳故居）
张元干（宋代）

露下菱歌远，萤傍藕花流。临溪堂上，望中依旧柳边洲。晚暑冰肌沾汗，新浴香绵扑粉，湘簟月华浮。长记开朱户，不寐待归舟。

恍重来，思往事，搅离愁。天涯何处，未应容易此生休。莫问吴霜点鬓，细与蛮笺封恨，相见转绸缪。云雨阳台梦，河汉鹊桥秋。
三和二首
刘克庄（宋代）

长剑拄颐刀纳鞾，得如曝背趁阳和。
买邻底用百万价，好事争为十二窝。
异日史臣应有考，同时朝士欲无多。
与君死守西山学，莫遣人讥末路蹉。
老叹
陆游（宋代）

人生易衰老，万事海涛翻。
但恨芳尊迮，宁悲雪鬓繁？诸儒轻古学，遗虏盗中原。
有语谁能听？毋矜舌尚存。
螺川早发
王猷定（明代）

月落秋山晓，城头鼓角停。
长江流远梦，短棹拨残星。
露湿鸥衣白，天光雁字青。
苍茫回首望，海岳一孤亭。
自过汉花菜花弥望不绝士人以其子为油
项安世（宋代）

汉南汉北满平田，三月黄花也可怜。
惟有书生知此味，可无诗可到渠边。
油灯夜读书千卷，齑臼晨供饮十年。
今日相看总流落，洛阳樱笋正争先。
梅市
陆游（宋代）

梅市柯山小系船，开篷惊起醉中眠。
桥横风柳荒寒外，月坠烟钟缥渺边。
客思况经孤驿路，诗情又入早秋天。
如今老病知何恨？判断江山六十年。
镇江城南玉夹山
洪繻（清代）

日暝黄鹄山，何处戴颙宅。山岚不见人，泉声出涧石。

回望献花岩，不见招隐寺。杳杳林皋山，孤云与我至。
答张朝奉四首 其二
陆佃（宋代）

谁将两制比三衙，千骑犹如布素家。何日龙巾容吐酒，而今纱帽自煎茶。

十年胶柱空调瑟，三月羹梅始见花。醉里不知身在此，梦魂犹傍御袍纱。
显应寺
锡缜（清代）

今之显应寺，仍在黄村西。此寺所原始，在明天顺时。

夺门酬功自亨軏，先是北征谏者谁。上有邝野王直职事之百司，下有陕西吕氏之一尼。

其余公侯私属五十万，同为土木之溃师。乾坤旋转辟复正，御妹有言君思之。

爰构梵宇跨林麓，嗣述尼功书之碑。雨帝归来城隍窜，手敕三通褒女冠。

天地阴霾少保魂，山川金碧皇姑殿。官家此举太无名，乃将梵嫂为邦媛。

若忆当年谏北征，何为追念王振刻木形。自是裕陵辟亲爱，不以阻谏关重轻。

云窗雾阁华山女，青鸟傥自通丁宁，不者六军所驻妇孺惊。

尼也走匿且弗暇，敢为叩马之鲰生。洎乎承宠七十载，檀施千万颁掖庭。

可怜一炬昆冈火，香界茫茫无限情。
自伤赋
班婕妤（两汉）

承祖考之遗德兮，何性命之淑灵。登薄躯于宫阙兮，充下陈于灵庭。蒙圣皇之渥惠兮，当日月之盛明。扬光烈之翕赫兮，奉隆宠于增城。既过幸于非位兮，窃庶几乎嘉时，每寤寐而垒息兮，申佩离以自思，陈女图以镜监兮，顾女史而问诗。悲晨妇之作戒兮，哀褒阎之为邮；美皇、英之女虞兮，荣任姒之母周。

虽愚陋其靡及兮，敢舍心而忘兹？历年岁而悼惧兮，闵蕃华之不滋。痛阳禄与柘馆兮，仍襁褓而离灾，岂妾人之殃咎兮，将天命之不可求。白日忽已移光兮，遂日晻莫而昧幽，犹被覆载之厚德兮，不废捐于罪邮。奉共养于东宫兮，讬长信之末流。共洒扫于帷幄兮，永终死以为期。愿归骨于山在足兮，依松柏之余休。

重曰：潜玄宫兮幽以清，应门闭兮禁闼扃。华殿尘兮玉阶苔，中庭萋兮绿草生。广室阴兮帷幄暗，房栊虚兮风冷冷。感帷裳兮发红罗，纷綷縩兮纨素声。神眇眇兮密靓处，君不御兮谁为荣？俯视兮丹墀，思君兮履綦。仰视兮云屋，双涕兮横流。顾左右兮和颜，酌羽觞兮销忧。惟人生兮一世，忽一过兮若浮。已独享兮高明，处生民兮极休。勉娱情兮极乐，与福禄兮无期。绿衣兮白华，自古兮有之。
句
方翥（宋代）

秋明河汉外，月近南斗旁。
范才元道中杂兴
张元干（宋代）

君家鼻祖大范老，气压贺兰威凤鸣。
文采风流今未泯，耳孙胸次似冰清。
冬至前月赴季父梅花之集与韩蒲向宪唐干诸人
胡寅（宋代）

追陪强韵思犹迟，寄语疏林恐未知。
酒半寻香攀近蕊，夜分然烛照高枝。
莫愁花浪翻天远，且看鲛鮹剪玉宜。
冠冕众芳归独步，固应桃李不同时。
行次季村
张镃（宋代）

破衣鸣蓬雨，迎晨捩柁风。
擘茭溪饭白，锻铁店炉红。
于役多无定，於心少所同。
船人探蟹室，持寿觅诗翁。
招李夫人魂赋附楚词 其一
谢观（唐代）

白玉洁兮红兰芳，忽玉折兮兰已伤。魂兮勿复游他方，盍归来兮慰我皇。
阮郎归
胡文卿（宋代）

良辰佳景列华筵。笙歌奏筦弦。位居荣显子孙贤。功名事双全。

庆祝寿，拜尊前。重重福禄坚。愿如彭祖寿齐年。金杯劝寿仙。
渔家傲 西方乐
梵琦（元代）

听说西方无量乐。三贤十圣同依托。稽首弥陀圆满觉。长参学。川流赴海尘成岳。佛性在躬如玉璞。须凭巧匠勤雕琢。凡圣皆由心所作。难描邈。华台宝座珠璎珞。
晦日宴高氏林亭
高峤（唐代）

飞观写春望，开宴坐汀沙。积溜含苔色，晴空荡日华。

歌入平阳第，舞对石崇家。莫虑能骑马，投辖自停车。
酬任正叔见和
胡寅（宋代）

莫嗤文子动三思，我亦今来去鲁迟。
潦草荷锄开菊径，殷勤持酒对花枝。
韦编旧服精三易，绛帐新开讲四诗。
把钓不须嗟岁久，大鱼端有上钩时。
凤仙
王镃（宋代）

凤箫声断綵鸾来，弄玉仙游竟不回。英气至今留世上，年年化作此花开。
萧何
张耒（宋代）

萧公俯仰系安危，功业君王心独知。
犹道邵平能缓颊，君臣从古固多疑。
以扇求冯元礼觐画山水
晁说之（宋代）

高人能画山中趣，凉吹晓从天际来。
移尽此情纨扇上，人间何处有尘埃。
清明鑽火烹茶
李洪（宋代）

客舍垂杨依旧青，自鑽新火应清明。
故山紫笋谁能摘，倒箧云龙手自烹。
莲
唐彦谦（唐代）

新莲映多浦，迢递绿塘东。静影摇波日，寒香映水风。

金尘飘落蕊，玉露洗残红。看著馀芳少，无人问的中。
两日随钱丈放舟恬无风浪今日别归仍值逆风作
赵蕃（宋代）

大舸帆高掠浦飞，小舟笪短溯滩归。
虽云来去难俱遂，自是神人相不违。
赖得好山看要熟，不妨晚雨落仍微。
迟回半日夫何叹，于此因知造物机。
沙丘 其一
王寂（南北朝）

老却芳菲过却春，流莺应怪旧游人。犀围不管年年瘦，璧月无端夜夜新。
展上公
曾极（宋代）

浩劫循环无始终，年年玉李杲春空。
初成未占兹山顶，古老唯传展上公。
游章台寺和小修韵 其二
袁宏道（明代）

碧水蠲忙去，红葩引笑开。兔葵伤故国，狐粉啸空台。

古屋晴生菌，深房昼锁苔。松音与梵响，一洗大夫哀。
珠溪
李易（宋代）

玉龙劈山开，南骛肆奔猛。风荡雪濛濛，月流光炯炯。

壮气动贵门，前驱入蛟井。万籁息中消，一区临绝境。

奔雷有馀音，垂磬得深省。白云何所闻，就宿孤峰顶。
胡笳十八拍十八首
王安石（宋代）

中郎有女能传业，颜色如花命如叶。
命如叶薄将奈何，一生抱恨常咨嗟。
良人持戟明光里，所慕灵妃媲箫史。
空房寂寞施繐帷，弃我不待白头时。
殇子八十生日至瘗所
孟洋（明代）

吾儿死别经春久，生日今来哭汝坟。秀骨清眉泉路隔，娇啼涩语梦时闻。

烟林叶暗莺初鷇，草径花稀蝶自群。魂气可能游我侧，须惊愁鬓雪纷纷。
题等侯轩一首
刘一止（宋代）

苍官与青士，昔封潇洒侯。万个俨相持，更比千户优。

道人心安乐，可念过不留。延我听风窗，凄清韵天球。

傍瞻卧麟冢，卿云覆杯丘。前峰郁岧峣，落涧缘道周。

居然气象异，况乃世德修。他日名可占，子孙荷灵休。
潮水二首
张耒（宋代）

近来消息愈堪猜，飞鸟无情不肯回。
惟有清淮慰人意，春流日日自东来。
刘汉卿莲社图
魏初（元代）

不为庐山面目真，不因诗酒自由身。高情未落龙眠笔，元是羲皇向上人。
丛台行
王柏心（清代）

邯郸古道黄蒿没，老狐夜啸丛台月。家家儿女解弹筝，此地由来歌舞窟。

北枕滹沱南倚漳，建国山东赵最强。襄主宝符终取代，武灵胡服遂开疆。

私门渐盛公家逼，豪举堂前惟食客。穷巷犹多毛薛才，美人半在平原宅。

著书谁惜老虞卿，好事空谈赵括兵。乍许直关通上党，已闻锐士尽长平。

英风独激鲁连子，攘袂不辞蹈海死。终凭寸舌却秦军，胜也安知天下士。

浊世翩翩未绝伦，公子殊惭谋国臣。莫向赵州更浇酒，买丝当绣信陵君。
送周肖白
释元肇（宋代）

新年才两日，又见送行人。画好难投俗，诗工不疗贫。

烟深杨柳岸，雨瘦鹭鸶身。且莫东归去，京华易得春。
道民金氏居
赵希㯝（宋代）

碧港虽通邑，红尘不到门。桑麻唐杜曲，鸡犬晋桃源。

山远云千点，天宽月一轩。居人非隐者，吾欲叫东园。
月夜泛舟
顾逢（宋代）

晴湖浮素练，芦苇冷秋霜。
四望皆空阔，孤舟泛渺茫。
水纹星动影，云缝月流光。
不似渔翁乐，终身鸥鹭乡。
缠头曲
赵汝鐩（宋代）

阿蛮妙舞翠袖长，臂鞲珠络带宝装。
春风按试清元殿，粉白黛绿立两傍。
三郎老手打羯鼓，太真纤指弹龙香。
箜篌野狐拍怀智，觱篥龟年笛宁王。
中有八忍不住坐绮席，淡扫蛾眉压宫妆。
醉看阿蛮小垂手，飞燕轻盈惊鸿翔。
八姨指挥三郎听，颁頰岂惜倾篚箱。
缠头一局三百万，莫遣傍人笑大唐。
尾声方断地衣卷，忽闻鼙鼓喧渔阳。
播迁才出望贤路，玉食未进日卓午。
粝饭胡饼能几许，不饱皇孙及妃主。
阿蛮知是何处去，但见猪龙胡旋舞。
和乐天早寒
刘禹锡（唐代）

雨引苔侵壁，风驱叶拥阶。久留闲客话，宿请老僧斋。

酒瓮新陈接，书签次第排。翛然自有处，摇落不伤怀。
道傍见梅
杜范（宋代）

一树栖残雪，不禁春夜霜。
香飘非宝篆，粉褪厌时妆。
且合收余白，应难待晚黄，
自便篱落好，榛棘不相妨。
桃
陶梦桂（宋代）

谁从王母觅来栽，等得花长结子来。
我种数株能向久，有花如锦子如杯。
梁县
潘江（清代）

我行已不先，我仆常苦后。中途雇蹇驴，并辔相左右。

听彼御者雇，恻焉使心疚。自云先朝时，世隶凤阳久。

有田不起科，岁酿烝尝酒。不知始何年，更名曰地亩。

社长三十六，搜括到鸡狗。累世免租税，此苦那得受。

畏彼官长威，情急举家走。买驴获雇直，聊以谋升斗。

永痛父祖茔，北望空回首。语罢辄欷歔，予急掩其口。

陵寝且丘墟，坟墓复何有。生得逃征徭，死当见父母。
和君时
彭汝砺（宋代）

猗彼君子，笃志乎道。道之云远，于焉慥慥。

猗彼君子，克诚其身。匪禄是荣，日以养亲。

孰违孰从，曰吾从义。孰去孰与，曰吾由礼。

温凊匪偕，云如之何。得彼失兹，得失孰多。

吾斯未信，吾颜之厚。重轻惟法，于尔何有。

尔旋尔车，不知其期。我陟其冈，祇益我思。

凡人逐物，其力则倍。苟知其养，是用无悔。

无悔无尤，是则养亲。尔慎旃哉，以慰母心。

为山一篑，惧乎或止。道之云远，曷云其已。

我田我田，以迟尔归。何速于行，姑乐我私。
咏芦
王质（宋代）

高致想江湖，当庭植小芦。清风时自至，绿竹兴何殊。

溉灌情偏重，琴尊赏不孤。朗吟应有趣，潇洒十馀株。
和刘俊钦华表鹤
邓雅（元代）

辽东城上风凄凄，华表柱头秋月辉。千年白鹤作人语，至今闻者为伤悲。

伤悲复伤悲，今古悠悠无尽时。何当服食生羽翼，还从海上寻安期。
东林作寄金陵知己
齐己（唐代）

十八贤真在，时来拂榻看。已知前事远，更结后人难。

泉滴胜清磬，松香掩白檀。凭君听朝贵，谁欲厌簪冠。
送人谒柳开
释正缘（宋代）

柳墙高于花，怒飞方可至。奇哉游夏徒，吐辞作雄翅。
感事
王安石（宋代）

贱子昔在野，心哀此黔首。
丰年不饱食，水旱尚何有。
虽无剽盗起，万一且不久。
特愁吏之为，十室灾八九。
原田败粟麦，欲诉嗟无赇。
间关幸见省，笞扑随其後。
况是交冬春，老弱就僵仆。
州家闭仓庾，县吏鞭租负。
乡邻铢两徵，坐逮空南亩。
取赀官一毫，奸桀已云富。
彼昏方怡然，自谓民父母。
朅来佐荒郡，檩檩常惭疚。
昔之心所哀，今也执其咎。
乘田圣所勉，况乃余之陋。
内讼敢不勤，同忧在僚友。
和五漕使逵游麻姑山
李山甫（唐代）

铃阁清虚刺史闲，廉车因得访仙山。
旌旂飘缈烟霞外，冠盖追随水石间。
丹井寂寥终古在，鸾骖怅望几时还。
人来谢史留诗笔，今日遗风尚可攀。
答秦嘉诗
徐淑（两汉）

妾身兮不令，婴疾兮来归。
沉滞兮家门，历时兮不差。
旷废兮侍觐，情敬兮有违。
君今兮奉命，远适兮京师。
悠悠兮离别，无因兮叙怀。
瞻望兮踊跃，伫立兮徘徊。
思君兮感结，梦想兮容晖。
君发兮引迈，去我兮日乖。
恨无兮羽翼，高飞兮相追。
长吟兮永叹，泪下兮沾衣。
野花
徐积（宋代）

一点香心寂寞春，牧童归后更无人。谁家庭院栽杨柳，犹自飞花入四邻。
清潭八景为朱景云宪副作 其八 大桥车马
朱诚泳（明代）

绿树春江雨乍收，彩虹闪闪卧寒流。长途车马多於水，不解人间九折愁。
采莲曲
谢榛（明代）

湖上西风吹绮罗，靓妆越女照清波。
折将莲叶佯遮面，棹过前滩笑语多。
次韵斯远重别六言四首 其四
赵蕃（宋代）

君才绝出辈流，语不惊人不休。莫叹阳春寡和，会逢知我春秋。
昭君怨
刘氏（王淑英妻）（南北朝）

一生竟何定，万事良难保。丹青失旧仪，匣玉成秋草。

相接辞关泪，至今犹未燥。汉使汝南还，殷勤为人道。
都梁八首
陈造（宋代）

年年汉臣节，春雁与同归。
番俗尊华服，皇家后武威。
市中斜毼贱，水外拂庐稀。
南北皆生息，和亲果是非。
寄信守王子明
孔武仲（宋代）

清香一炷道家仪，贝叶云签自诵持。
尽是铃齐潇洒趣，红尘奔走尔为谁。
句
张伯玉（宋代）

红梅花下一樽酒，抛掷清香是负伊。
霜降木落独松柏苍然颜色愈好因和渊明荣木篇以见意
李纲（宋代）

采采荣木，春华于兹。及尔素秋，风霜瘁之。寒暑代谢，荣枯有时。

改柯易叶，翩其陨而。苍苍松柏，擢干蟠根。风霜虽厉，秀色长存。

君子进德，以道为门。岁寒时艰，节义弥敦。惟天于余，赋此拙陋。

材不趋新，学惟求旧。黾勉夙夜，其何能富。屡冒艰危，内省不疚。

先公有训，岂敢失坠。敬慎威仪，圣言是畏。铅刀虽钝，驽马希骥。

一割之功，十驾而至。
赠麻南庄隐者和岳云石韵
冯惟健（明代）

烨烨瑶芝玉洞开，冥冥紫气自东来。
拂衣海上携龙杖，抱膝云中养鹤胎。
送
刘克庄（宋代）

由来恬退士，史册亦稀疏。唐有杨少尹，汉惟疏大夫。

翁能辞禄去，我欲杀青书。今世无名笔，谁为写作图。
题龙华山
郭震（宋代）

昔年曾到此山来，百鸟声中酒一杯。
最好寺边开眼处，段文昌有读书台。
游白雀寺登弁山
王鸣盛（清代）

吴兴清远富山水，昔游所到惟城南。平生赋命纵穷薄，尚爱秀嶂搜名蓝。

清苕入手又苍弁，志在尽取夫何贫。凌晨出郭路诘曲，古松乔立泉成瀸。

丹梯翠磴寺门内，入寺始得寻峰尖。圣师谈经雀绕座，千年大厦仍耽耽。

香厨竹笕引远水，金函藤笈开圆龛。居僧栽田免话堕，久废椎拂无人拈。

参禅未能且选胜，振衣步步凌崭岩。望湖亭子一放眼，具区万顷寒磨奁。

兹山形模肖冠弁，峰少斗削多包含。竹光照地作绀碧，禽语唤客何詀諵。

一峰突如乃弁顶，蹑峤径上攀云岚。泠泠御风洵可乐，尽洗芥带胸无嫌。

侧闻黄龙洞奇绝，道远未得穷幽探。何当里粮住一月，还乞佳处留团庵。

黄精有力扫白发，芒鞋便拟携长镵。
嘲解十首
王迈（宋代）

霸者成功如彼卑，孔门童子耻称之。
尽伦大舜斯为至，有过周人公说宜。
古者责难诚意切，今人逢恶大经隳。
若教新语宜垂世，可废八章棠棣诗。
句
江休复（宋代）

王十践衰境，加我在明年。
中秋对月
潘俊（清代）

对此团圆唤奈何，良宵常在异乡过。座无旧雨谈风月，案有新诗且啸歌。

朗照定知今夕共，旅愁偏恨此时多。寒毡碌碌居人后，愧把雄心诉素娥。
怀香炉峰道人
贯休（唐代）

常思峰顶叟，石窟土为床。日日先见日，烟霞多异香。

冥心同槁木，扫雪带微阳。终必相寻去，斯人不可忘。
建昌守杨吉老得居湖州山间作亭于上名曰弁辉为长句以记之
仲并（宋代）

白首苕溪几我乡，青眼弁山如故友。诛茅晚岁合岩栖，漂梗一生嗟浪走。

往往每来每太息，去去一步一回首。檐楹之雄谁氏室，基堂宜为后人有。

荣华谬作长久计，荡盈要以仁谊守。室空无人人不问，天固遗公公信否。

轮奂雅宜凤池人，权舆本自凤池手。付之勋阀可无憾，会与令名俱不朽。

雅怀卜邻非卜居，嚣尘可暂不可久。新亭巀嵲城之巅，佳致回环天所就。

与山似有他年约，相向每为长者寿。碧鲜苍润被草木，煖翠晴光排户牖。

时复一觞浇磊磈，下视群峰皆培塿。乃知韫玉山有辉，更觉看山公不负。

向来曾试西垣策，只今聊绾南丰绶。胸中水鉴极泾渭，笔下瑰辞粲琼玖。

倾盖视我平生交，曳裾陪公众客后。喜见成都宅一区，恨无负郭田数亩。

去住还当惭二老，穷独已复成一叟。门前剥啄非他人，我来问字不载酒。
北榭
苏籀（宋代）

坐消床刃肘生胝，寓目危亭汗漫期。
奄霭烟岚客愁绝，高明茨苇屋云谁。
治城廛肆吁吾有，近市尘嚣懒汝移。
金刹仙梯霞祲近，云軿风马往来驰。
鹤鸣华表青田志，雁引边沙朔气飞。
越北燕南纷会解，伧音憬俗寖相知。
薮丘水竹挥毫助，友爱朋从摄袂随。
老印贪追仲宣赋，达生不泥子长奇。
泾溪行
曹勋（宋代）

泾溪之水兮，犹可以方舟。
泾溪之人兮，不可以同游。
泾溪之阻兮，犹可以为梁。
泾溪之险兮，石齧吾廧。
泾溪之水兮，犹可以徒涉。
泾溪之人兮，不可以相接。
绝命诗
徐崧（宋代）

成仁取义在於斯，一死君恩报未迟。
杲日当空存正气，狂澜砥未起常彝。
孔明未复中原鼎，鹏举空搴二帝旂。
可恨奸回移宋祚，阖门厉鬼泣秦师。
次韵赵任卿至北苑二首 其二
韩元吉（宋代）

好雨惊连夜，疏钟喜报晨。池心春涨绿，花面晓妆匀。

野渡经年别，官茶几焙新。风光为传语，何事曲江滨。
夹河战
康海（明代）

夹河战，事已亟。张御幄，虎来逼。将军怒目射虎死，来日沙场身且殪。

元身之说古亦有，将军之射乃其守。可使身后殪，毋使虎前走。

君不见军中壮士空千万，仓卒虎至无人见。眼底不知报主恩，何况明朝夹河战。
偈
释志清（宋代）

天上能盖，地不能载。
遍界遍空，成团成块。
济源县裴公亭
钱若水（宋代）

裴相亭成未退身，空烦舞袖与歌尘。
至今亭下萧萧竹，似对秋风怨主人。
嵩山夜还
宋之问（唐代）

家住嵩山下，好采旧山薇。自省游泉石，何曾不夜归。
登小西天最高顶
宋永清（清代）

春来梅柳斗芳菲，散步清溪到翠微。怪石枯藤迷野径，残枝败叶拥禅扉。

踏开觉路香生履，振落天花色染衣。更上一层回首处，故山遥望寸心违。
留题授上人曲肱斋
汪澈（宋代）

一室安贴钵，{左秃右贵}然了性空。
曲肱忘世梦，行脚本家了。
山静人稀到，窗开意不穷。
我来频假寐，乐亦在其中。
怀念
费墨娟（清代）

百岁因缘一旦休，返魂无术恨悠悠。不堪回首当年话：尔我相偕到白头。
再游三游洞
罗宏备（清代）

蕙服芒鞋早办装，重来携酒兴犹狂。临风野啸随溪响，出谷春衣带草香。

洞口土花封古字，山腰人影动斜阳。扪岩姓氏谁堪语，一片寒碑白侍郎。
如梦令 其五 题王阮亭雨花园
尤侗（清代）

晏坐袈裟垂地，玉蕊从空飞坠。摩诘转王维，天女自然游戏。

如是，如是，应证雨花三昧。
夜寒有作
施枢（宋代）

可怪轻寒薄短衾，起来搔首傍灯吟。
百年易老风前鬓，万事难灯水样心。
雁叫云天秋渺渺，虫鸣露砌夜沉沉。
朱丝自写无人识，一曲寥寥太古音。
夜起
汪学金（清代）

羁人起夜半，残月在四野。天风吹孤云，明星欲西下。

远道苦阻艰，太息视羸马。独立黯自伤，谁念远游者。
聚八仙倒挂儿
赵佶（宋代）

垂身如逮下，名冠八仙中。最是天真处，樱桃一点红。
调官归
陈造（宋代）

穰穰衣冠地，眈眈公辅居。
云霄有捷径，尘土且长裾。
老去怀归切，生知与世疎。
解装漫刺在，况说子公书。
家书
张英（清代）

千里家书只为墙，让他三尺又何妨。
万里长城今犹在，不见当年秦始皇。
论河蟹色
贾似道（宋代）

赤色却如河蟹色，麻头秀项极难得。
枣红牙齿尽相宜，只恐项光头又黑。
云谷术士
释智愚（宋代）

出则无心应有声，眇然天地亦难铭。
可中别有通神处，见说年来分外灵。
自安仁至豫章途中杂兴十九首
赵蕃（宋代）

郡邑贪残固合诛，釁端繇尔复何如。
官军可怖无轻敌，直恐微躯不足锄。
送严伯长教授邑庠任满
陈著（宋代）

手扬教铎下龙汀，三载从容擅最称。
禄釜半虚家继廪，书窗独最仕如僧。
狎曾问字春风坐，惜欠论心夜雨镫。
此去兰台芸阁邃，尚须时寄一溪藤。
再和戏子公 其二
张扩（宋代）

背人阿堵未中方，纸閤文书不碍床。正似复裈羞北阮，绝胜斗酒换西凉。

来诗肯办十分赏，去辙犹关一水妨。对面更看枯淡在，应无儿辈紫罗囊。
对月了残经赞 其二
释了惠（宋代）

麻线贯竹针，太阳相对面。通身破绽多，如何补得遍。
雪中通判家饮回
梅尧臣（宋代）

朔风声满枯桑枝，阴云不定蛟龙归。
冻禽聚立高树时，密云万里增寒威。
访君留连举酒卮，胡琴奏罢欢已微。
小驹跨去没四蹄，飘花凌乱沾人衣。
醉目远望天地迷，何暇更问孤鸿飞。
茅屋岂无单且饥，平明共贺麦陇肥。
怀古十首 其七 蜀中
陈恭尹（清代）

子规啼罢客天涯，蜀道如天古所嗟。诸葛威灵存八阵，汉朝终所在三巴。

通牛峡路连云栈，如马瞿塘走浪花。拟酹昔贤鱼水地，海棠开遍酒人家。
梦游仙篇
弘历（清代）

游仙不藉偓佺松，食之三百岁有穷。游仙不藉徐福船，五千男女海外捐。

真人尺宅居中央，素云为车骖两凰。傲睨碧落寥茫茫，银台玉阙参紫皇。

桑田变更凡几阅，可惜六鳌骨已雪。东厢技痒乍窥窗，王母见之乃饶舌。

双成如花貌嬽嬽，三万六千犹青年。
九诵·箕子
鲜于侁（宋代）

伟夫子之正谅兮适遭世以离尤，悼祖宗之累积兮大命颠而逢忧。
忠良屏远兮谗谀浸昌，神龟在涂兮虺蟒升堂。
紫鸾笯置兮鸩羽飞扬，驺虞潜逐兮豺虎纵横。
江蓠鉏割兮钩吻日滋，芳荃不御兮蔓草难图。
比干剖心兮夫子佯狂，蒙难以正兮大明其伤。
灵修不察兮国以云亡，旧邦维新兮武功以成。
囚奴释辱兮作宾於王，九畴演绎兮大法以彰。
五事钦明兮君道日隆，彝伦攸叙兮庶政其凝。
朝鲜分封佤夷貊化行，传国中山兮蕃子以孙。
庙貌有严兮祀典攸存，岁时奉事兮斯千万年。
咏霜朝城上乌
王拊（唐代）

霜旦早晖通，城乌渐飏空。声喧高疑外，曲韵楚琴中。

楼寒映晓日，竿迥噪朝风。虽狎金墉上，犹畏虎贲弓。
峡中见芙蓉
白玉蟾（宋代）

峡畔寻常有虎踪，峡中闻说有蛟龙。
心知峭壁生如剑，目送清蛟去似弓。
绕树尽皆青薜荔，举头忽见白芙蓉。
西风为我吹残酒，最喜千峰翠色浓。
满庭芳·三十三年
苏轼（宋代）

余年十七，始与刘仲达往来于眉山。今年四十九，相逢于泗上。眉水浅冻，久留郡中，晦日同游南山，话旧感叹，因作此词。

三十三年，飘流江海，万里烟浪云帆。故人惊怪，憔悴老青衫。我自疏狂异趣，君何事、奔走尘凡。流年尽，穷途坐守，船尾冻相衔。
巉巉。眉浦外，层楼翠壁，古寺空岩。步携手林间，笑挽扦扦。莫上孤峰尽处，萦望眼、云海相搀。家何在，因君问我，归梦绕松杉。
题李白醉归图 其五
胡奎（元代）

朝醉长安花，夕醉襄阳月。至今花月间，不见醒时节。
伤春词寄紫元四首
白玉蟾（宋代）

幽人抱膝掩柴门，八九渔家烟水村。
坐对青山两无语，春风春雨送黄昏。
以嗜酒爱风竹卜居此林泉为韵作十小诗
方岳（宋代）

彭{殊右换伤右边}同此躯，颜跖同此心。
哀哉宇宙间，群生政林林。
浣溪沙（寿潘宰）
方岳（宋代）

夜醉渊明把菊图。宿酲扶晓又冰壶。秋香留得伴双凫。

并日满浮金凿落，明年初赐玉茱萸。更书欲上有除书。
恭和闻喜宴御制
魏了翁（宋代）

祖宗德泽被生民，列服山川各效神。
几见高冈鸣凤集，又盾层浪化鱼新。
升歌幸听三间雅，佩印行纡五两纶。
圣世宾贤如此厚，致君忍负不赀身。
达且同知即席索芙蓉诗
熊瑞（宋代）

忆昔梦游芙蓉城，城中仙子千娉婷。
霞舒云卷逞娇媚，朵朵汉家尹与邢。
西风吹醒黄梁梦，帐暖香红谁与共。
别来秋晚遇群仙，犹记联骖骑采凤。
太液池边悲翠楼，金屏绣褥何风流。
那知镜裹朱颜改，阿监青娥雪满头。
不必对花长太息，荣华俯仰成尘迹。
色空空色无了期，昨是今非又来日。
村居
高鼎（清代）

草长莺飞二月天，拂堤杨柳醉春烟。
儿童散学归来早，忙趁东风放纸鸢。
次张方伯两山登麻姑山
林俊（明代）

踏云看直上，万象入搜罗。鹤驭昔曾到，仙关近若何。

蓬莱行复浅，瑶草拾还多。五老峰前社，时时梦一过。
再次深字韵寄日新
周孚（宋代）

浊酒青灯语夜深，短琴相与作南音。当时怀越悲庄舄，此日游南忆季心。

日莫饥鸦无定止，天寒孤雁自悲吟。遥怜策杖苍烟外，舍北梅花正背阴。
游仙华山
方凤（宋代）

仙华矗万仞，我乃庐其东。
日夕与山对，今兹踏玲珑。
起左信奔鹿，当前任啼狨。
大啸崖石裂，一览天宇空。
苍松饱风雨，绝壁挂老龙。
樵斧不得睨，抚根憩吾躬。
邈哉轩辕氏，问道由崆峒。
龙髯一以远，千载悲遗弓。
犹传少女灵，炼玉于焉宫。
山林重帝胄，香火明民衷。
我来重怀古，揽涕临西风。
何当刺飞流，一洗磊磈胸。
甲午出知漳州，晚发船龙山，暮宿桐庐二首
杨万里（宋代）

道涂奔走不曾安，却羡山家住得闲。
记取还山安住日，更忘奔走道涂间。
南歌子·畴昔飞鸾侣
石孝友（宋代）

畴昔飞鸾侣，而今断雁行。西风岭外下斜阳。无赖一钩新月、挂人肠。双泪沾襟袖，孤灯对客床。枕馀衾剩只残香。别得娇痴不睡、也思量。
宝刀歌
王世贞（明代）

昆吾精铁光灼烁，不论风胡手中作。涪江水淬明月寒，汉冶风中赤蛟跃。

锋尖七曜隐芙蓉，匣里双环吐龙雀。少年醉舞洛阳街，将军血战黄沙漠。

记取衔恩一片心，扶君直上麒麟阁。
小憩二龙争珠，盖两长岭夹一圜峰故名。自此
杨万里（宋代）

田路直复萦，肩舆斜还正。
如何晴三日，犹自滑一径。
缺岸有危践，方轸无稳兴。
不跌先独惊，稍坦深自庆。
肯信坐者安，不及行者病。
昨来九轨涂，可思不可更。
忽逢两苍虯，争此一照乘。
颇欲问故老，双争谁孤胜。
水声乱人语，一辞无真听。
轻风泛秧畴，众绿久未定。
崎岖从此始，辛苦何时竟。
题锦亭
范成大（宋代）

手开花径锦成窠，浩荡春风载酒过。
来岁游人应解笑，甘棠终少海棠多。
江月晃重山 其三 卧霞阁对月
吴绮（清代）

画阁正当江口，朱栏斜向山腰。三更醉舞露华高。

青天上，吹碎三人箫。直把兰觞倒尽，不须桦烛频。

蕊珠宫里夜蟾娇。回头处，银汉接红桥。
坐凝光亭看麦
陈著（宋代）

十日前来翠满腔，重来二麦已摇黄。春风亦自知艰食，日夜吹嘘早熟香。
鱼计亭
楼钥（宋代）

平生信天公，颓然不作计。
顾及虽非鱼，想见亦相似。
潜深本其性，鱼亦非有意。
浮阳或在渚，不能终自秘。
或为饥所驱，危机在香饵。
轻丝引纤钩，性命困刀几。
鱼以味得烹，我以名自累。
安得两相忘，容我从此逝。
病中友人相访
白居易（唐代）

卧久不记日，南窗昏复昏。萧条草檐下，寒雀朝夕闻。

强扶床前杖，起向庭中行。偶逢故人至，便当一逢迎。

移榻就斜日，披裘倚前楹。闲谈胜服药，稍觉有心情。
临江仙
秦观（宋代）

客路光阴浑草草，等闲过了元宵。村鸡啼月下林梢。鸾声惊宿鸟，霜气入重貂。

漠漠风沙千里暗，举头一望魂消。问君何事不辞劳。平生经世意，只恐负清朝。
散步湖上至野人家
陆游（宋代）

湖上霜高水落时，一藤信步出寻诗。
妄夸强健真堪笑，唤作清闲亦自欺。
西埭又随牛迹去，东村常望鹳巢知。
渔翁留客频辞谢，鸡瘦难烹酒味漓。
鲍茝香大家赠诗次韵奉酬
王玉燕（清代）

兰香方许脱尘埃，德曜惟堪隐草莱。每对牙签惭失学，乍拈斑管敢言才。

琼瑶过尺原难报，锦绣盈机岂易裁。安得化身成脉望，常餐奇字侍妆台。
灵上人丐盐求颂
释正觉（宋代）

熬炼渠经几度难，炎炎炉鞴里头看。
可中皓色从来莹，直下沧溟吸得乾。
力展家风排淡薄，妙将滋味破辛酸。
道人意满期归也，雪拥茅檐不觉寒。
寄题壶山诸景十首有引 其四 笏石当潮
卢龙云（明代）

岧峣异石出岩头，一派潮声向此收。疑是山灵因望海，独能端笏礼阳侯。
次韵郭明叔登县楼见思长句
黄庭坚（宋代）

令尹登临多暇日，杖生芝菌笔生埃。
溪横凤尾寒光去，山拥旌生翠气来。
晚市张灯明远近，□□留客舞徘徊。
红裳珠履知多在，点检惟无□秀才。
咏上竿伎
晏殊（宋代）

百尺竿头褭褭身，足腾眼挂骇傍人。
汉阴有叟君知否，抱瓮区区亦未贫。
昨幸甚得见子玉教授丈得一论其说出于订顽克
度正（宋代）

天作斯文鼓大声，贤科今已定章程。
诸生自此升堂去，谗说安能复震惊。
游惠山
楼钥（宋代）

石径萦回入翠林，廿年故步喜重寻。
千山直上云扉启，万木阴重古殿深。
泉水泓澄风拂拂，洞门幽杳昼沈沈。
调琴瀹茗清无限，倦客忘归到夕阴。
文选楼怀古
彭定求（清代）

县圃风流翰墨场，客心凭吊剧苍凉。掞文已撷江山丽，主器应苍社稷长。

委巷年深尘刹暗，虚檐昼掩草庭荒。不知慧业归天上，可得神游近戴匡。
自安仁至豫章途中杂兴十九首
赵蕃（宋代）

小立溪头唤野航，雨余林木倍森凉。
少焉步到临流寺，鹳鹤飞鸣满夕阳。
鹪鹩园十七绝为黄与东赋 其三 凭虚阁
李孙宸（明代）

高阁倚层霄，罡风飒灵籁。耸身阅空虚，空虚原不坏。
次韵石用之春晴游西湖
张嵲（宋代）

春晴结客出城隅，无数僧坊论给孤。
红贴马蹄花底路，绿笼船背柳边湖。
逍遥各自从鹏鷃，断续宁须较鹤凫。
端立一丘为老计，移文何谢北山逋。
咏舞女诗
江洪（南北朝）

腰纤蔑楚媛，体轻非赵姬。映襟阗宝粟，缘肘挂珠丝。

发袖已成态，动足复含姿。斜睛若不眄，娇转复迟疑。

何惭云鹤起，讵减凤惊时。
句
释惠崇（宋代）

喧风生木末，迟景入泉心。
立春日山行
汪莘（宋代）

远山残雪献年华，翠黛千层蹙浪花。
天上画屏描不得，懒移皮屐下邻家。
江上寄隐者
武元衡（唐代）

归舟不计程，江月屡亏盈。霭霭沧波路，悠悠离别情。

蒹葭连水国，鼙鼓近梁城。却忆沿江叟，汀洲春草生。
幽兴
白玉蟾（宋代）

一春病酒废登临，风搅石楠花满林。
山色有无烟聚散，溪光动静鸭浮沉。
范钺进士遗楼彻司马庭石以质交楼作诗美之因邀某同作
强至（宋代）

楼君仕涂杰，范子儒林选。论交二人者，诚至不以勉。

范也车将西，楼也酒以饯。胡然胶漆地，犹假外物显。

范子庭前石，千年立苍藓。移入楼君圃，重可载十辇。

坚以示固交，此意岂云浅。怪不涉剜刻，险不到崖巘。

坦然久要情，无向石间辩。其坚竟有泐，其重尚可转。

不若照以心，两确乃吾善。永结忘形游，嵌岩君勿羡。
立秋
吴陈勋（清代）

梦回孤枕一蝉鸣，林影参差夕照横。愁似乱丝纷莫理，秋先落叶到无声。

青镫有味中年负，白发关心两鬓生。画省江湖商位置，赋成潘令不胜情。
春早落英
唐彦谦（唐代）

纷纷从此见花残，转觉长绳系日难。

楼上有愁春不浅，小桃风雪凭阑干。
崇仁县后白莲花
韩晓（宋代）

东皇发生无贤愚，祝融长养无枯偏。
一般薰风同芊芊，何独芙蕖多靓妍。
小荷出水浮青烟，沈郎抛下买春钱。
相看高柄绿又圆，谁家绀幰驰长川。
美人酡彦立幰边，疑是水府集诸仙。
严妆一一皆青钿，凌波罗袜行蹁跹。
望中娟丽未足怜，别有一种尤天然。
珍珠帘卷水晶軿，不有铅华施紫绵。
冰股玉骨妙无前，恍若广寒坠婵娟。
层台细蕊黄最鲜，俨然玉女侍尧天。
扬州盘盂休独传，拱手宜推先着鞭。
虽云红紫难差肩，未必时人眼所便。
一杯劝花且盘旋，慰我天涯尘土缘。
回首水乡兴益坚，鉴湖十里花相连。
无端名利苦萦牵，簿书丛裹将三年。
何当归去守一廛，月明重上采莲船。
花田饮陶十一白郎
邝露（明代）

夜凉明月高疏槐，招摇西倾大火颓。滔天懭恨旻天开，繁星璀璨天崔嵬。

蟋蟀悲吟烈前阶，高天愈高思徘徊。引觞惨礉不能裁，燕昭高筑黄金台。

孙阳懪懪奔驽骀，鱼目当御月不才。悬鹑含菽仳离哉，曲学阿世吾不回。

中饮欲罢伤心怀，非酒与君孰堪谐。江干鸥下无嫌猜，花田仙酿足樽罍。

专饮致醉能婴孩，连蜷桂树南山隈。四皓之出八公哀，淹留招尔行归来。
宣德丙午扈驾巡边途中感兴 其二
杨溥（明代）

策马登崇冈，一览洞八荒。山川限南北，华夷有定疆。

猗欤商周盛，以德为保障。秦隋勤远略，祸乱起萧墙。
前雪歌
郑思肖（宋代）

玄冥玄玄玄又玄，一夜一尺平阶前。故现幻化瞒俗眼，忽变境界为神仙。

弥望洁净失污秽，与世坦荡忘攲偏。混沌有影昼短短，穹窿无缝云悬悬。

慢飘如倦欲止歇，斜洒似舞争便嬛。万物根蒂不可见，数笔图画安能传。

诗战素手白相敌，酒潮赧脸红不鲜。老龟缩壳息饮气，卧龙哆口寒凝涎。

木帝舍暖施下土，火精气驭行中天。须臾被野尽锦绣，四望四野春无边。
悬瓠方丈竹堂飨侍臣联句诗
元宏（南北朝）

白日光天兮无不曜。江左一隅独未照。愿从圣明兮登衡会。万国驰诚混内外。

云雷大振兮天门辟。率土来宾一正历。舜舞干戚兮天下归。文德远被莫不思。

皇风一鼓兮九地匝。戴日依天清六合。遵彼汝坟兮昔化贞。未若今日道风明。

文王政教兮晖江沼。宁如大化光四表。
寄别
杨凭（唐代）

晚烟洲雾并苍苍，河雁惊飞不作行。

回旆转舟行数里，歌声犹自逐清湘。
虞美人（重阳词）
冯时行（宋代）

去年同醉黄花下。采采香盈把。今年仍复对黄花。醉里不羞斑今、落乌纱。

劝君莫似阳关柳。飞伴离亭酒。愿君只似月常圆。还使人人一月、一回看。
书国臣扇
邵宝（明代）

有物能生风，如云起太空。飒然凉似水，人在玉堂中。
追悼先友曾吾忠
邓雅（元代）

忆我年方壮，多君学已明。往还论古道，生死见交情。

夜月书窗白，春风墓草平。不堪挥老泪，况复听猿声。
天冠山二十八首 其六 金沙岭
王士熙（元代）

峻岭接仙台，仙人独往来。箫声吹自落，鹤翅拂云开。
书大洞僧壁
喻良能（宋代）

招提閟林麓，鱼鼓白云边。
地僻疑无路，山深别有天。
幽花充佛供，好鸟伴僧禅。
何日征鞭暇，重来借榻眠。
单于行
晁公溯（宋代）

单于连年压吴壁，道路当时多阻隔。
长安宫殿麋鹿游，目见铜阻在荆棘。
一龙渡江已升天，妖氛夜冲牛斗躔。
胡儿临江饮胡马，仓皇捐弃珊瑚鞭。
蒲萄宫中日复日，长庚食月单于泣。
边马心思塞草秋，吹笳泪落旃裘湿。
岂知反覆十五年，灵光再见犹岿然。
落南遗民喜相语，日欲归理桑麻田。
平生思归今得归，未归凄怆独先悲。
阖庐伤指越未报，灌孟陷敌夫空回。
念昔结缨在何所，遥想荒郊迷陇亩。
他时抱剑哭野中，深目而髯当语汝。
句
吴臧（宋代）

葛巾竹杖閒来此，可是心清迹亦清。
三用韵十首
杨公远（宋代）

夜凉清似水，凄切只蛩吟。
唤起离人思，催残懒妇心。
敲梧风淅淅，筛竹月沈沈。
颢气微茫里，依稀见远林。
出郭閒步
李昭玘（宋代）

城市不在眼，始知天宇宽。田园休岁事，风物似江干。

茅屋上斜照，水烟生晚寒。径须追野老，笑语暂盘桓。
纵步至董氏园亭三首
陈与义（宋代）

客子今年驼褐宽，邓州三月始春寒。
帘钩挂尽蒲团稳，十丈虚庭借雨看。
题家雷锋海棠小亭壁
曹勋（宋代）

万点匀红上海棠，小亭无处着春光。
放教晓日滋新彩，要问东君学醉妆。
夏夜偕许虞辑对月口吟用广其意
戴亨（清代）

日入炎暑消，松际月初起。清露滴兰芽，幽香散筵几。

浮云淡所之，天容净如洗。披襟临凉飙，对之洒然喜。

群动渐无声，草虫鸣不已。岂必出郊坰，已觉忘尘市。

荣华世所希，贫贱亦应尔。役役空劳生，盈虚有定理。

即此明月光，阴晴亦难恃。况在天之涯，相对我与子。

与子且徜徉，勿为境所累。
养疾
释文珦（宋代）

介特无门徒，室亦如垂罄。
隤然类枯株，聊以养衰病。
朝来启篱户，落叶满苔径。
流光遽如斯，脆质安能竞。
虚籁起高林，助我发长咏。
春雨
李纲（宋代）

春晚雨声碎，天深云影低。萧萧度远岫，脉脉涨前溪。

芳润归花蕾，清寒作燕泥。池塘梦生草，碧色已凄迷。
不离西阁二首
杜甫（唐代）

江柳非时发，江花冷色频。地偏应有瘴，腊近已含春。

失学从愚子，无家住老身。不知西阁意，肯别定留人。

西阁从人别，人今亦故亭。江云飘素练，石壁断空青。

沧海先迎日，银河倒列星。平生耽胜事，吁骇始初经。
尤物
陈杰（宋代）

隋珠和璧碎一斧，尤物在镕堪万古。王阳巾㡚捲握多，顾家之穴董家坞。

天生五材贵民用，饥不可糜寒不缕。愿天一拔好爱本，与世潜消祸乱祖。

神奇淮南化为宝，谈笑萧齐价同土。尽收地力作阴产，剩长桑麻富禾黍。

货无难得平斗量，行或不赍扣门与。辽东献豕易厌欲，昆山抵鹊谁争所。

建德老死不往来，蛮触长辞血流杵。
春雨
陆游（宋代）

细雨吞平野，余寒勒早春。
未增豪饮兴，先著苦吟身。
幽径萱芽短，方桥柳色新。
闭门非为老，半世是闲人。
暮春
赵鼎（宋代）

花开花谢总无心，转首薰风绿满林。人事不随春事了，眼云空满暮云深。

锦鸠呼妇商量雨，白蚁排兵做弄阴。除却墙头老山色，更无佳客肯相寻。
敕勒歌塞北
温庭筠（唐代）

敕勒金隤壁，阴山无岁华。
帐外风飘雪，营前月照沙。
羌儿吹玉管，胡姬踏锦花。
却笑江南客，梅落不归家。
偈颂一百三十六首 其八十四
释惟一（宋代）

赤肉团上，有一无位真人。眼里耳里，鼻里口里，频频出入，出入频频。

能言能唤，能屈能伸。能好能恶，能喜能嗔。诸人若也未曾證据，便请證据，集云今日为汝保任。
和林堂长第一溪山韵
陈宓（宋代）

伊谁排比此溪山，只与高人倚徒看。
不是三秋足风露，从来六月亦清寒。
双锋未用平残虏，巨刃先将剸险滩。
我亦形容最佳处，崔诗在上句成难。
颂古二十九首
释师体（宋代）

义从亲处断，贫向富边休。
腰缠十万贯，骑鹤上扬州。
杏花天·把杯莫唱阳关曲
石孝友（宋代）

把杯莫唱阳关曲。行客去、居人恨局。屏山似展江如簇。不见尊前醉玉。鹃啼处、怨声裂竹。问後夜、兰舟那宿。帛书早系征鸿足。肠断弦孤怎续。
闭门
苏辙（宋代）

闭门颍昌市，不识颍昌人。
身闲未易过，闲久生暗尘。
我今作门计，欲与黄卷亲。
少年病书史，未老目先昏。
掩卷默无言，闭目中自存。
心光定中发，廓然四无邻。
不知心已空，不见外物纷。
瞿昙昔尝云，咄哉不肯信。
一见勿复失，愈久当愈真。
孙贲知衢州去疑冢以其所得双石作堂乞诗
张舜民（宋代）

芝兰虽好忌当门，何况庭前恶土墩。
畚锸才兴双剑出，狐狸尽去老松蹲。
百年守冢真堪笑，一日开轩亦可尊。
安得掷从天外去，成都石笋至今存。
秋竹
欧阳澈（宋代）

森然庭列碧琅玕，潇洒清阴透胆寒。落落已成栖凤实，团团俱是化龙竿。

夜深筛月疑金碎，晓色笼烟认戟攒。劲节刚持君子操，王猷休把等閒看。
紫玉台
释今壁（明代）

石籀何人镌玉台，松杉岁岁老岩隈。一林霜月猿声冷，千古烟霞鹤梦回。

白社有缘酬惠远，文章无价慰宗雷。登高更莫劳双眼，多少閒情付劫灰。
怜愚诗四十二首 其二十四
宋应星（明代）

通书浅陋撰何人，选择先生道煞神。时日若能催富贵，伊家乔梓岂长贫。
送亲戚钱尉入国
丁黼（宋代）

正是朔风吹雪初，行滕结束问征途。
不能刺刺对婢子，已是昂昂真丈夫。
常惠旧曾随属国，乌孙今亦病匈奴。
不知汉节归何日，淮拟殷勤说汴都。
诗寄西都致政司空相公
文彦博（宋代）

燕居堂北虚闲地，藜藿森森欲柱天。中有红梨最翘秀，削成鸠柱佐衰年。

初同野叟甘芹味，终学狂翁挂酒钱。分寄一枝公必讶，提携不称葛陂仙。
横江亭
陈藻（宋代）

东注流求日本波，西吞金翅玉融河。好开亭馆延三益，横截江融看万艘。

此是人烟生巨海，莫辞鲜食送新醪。网山胜处名贤迹，隔水相迎立两坡。
清明纪事兼忆亡友邴西津 其四
金朝觐（清代）

不生不灭是灵台，不了将来与未来。总为夙根情重处，怕言哀处却言哀。
会亭遇资政孙公赴阙公致仕已七年时召归将有
蔡襄（宋代）

志节虽落落，不能无谤毁。
壮年自雄豪，末路遽颠委。
众口方丛自，即欲置之死。
公尝为大臣，沈冤不辩理。
恭惟仁宗圣，散地而后已。
新治甬上居。閒逸安暮齿。
恭惟今天子，继照明鉴是。
问公何处在，勉哉为予起。
使者临其门，将驾不容俟。
滔滔汴流急，行舟姑少止。
长堤榆柳深，夜凉襟带褫。
语终求其要，兹事殊可喜。
朝廷英俊林，岂无人器使。
谓公先帝臣，擢任刷前耻。
惟公体上意，毕力荷恩纪。
富贵安足论，清心寂如水。
古人老益壮，忠义在所指。
况复活千载遇，功名迈良史。
送何水部蒙出牧宜阳
李虚己（宋代）

宜川三月水东流，秀出江南二十州。
红旆使君今日去，白衣举子昔年游。
海潮赋就藏书府，竞渡诗成在郡楼。
国史待修循吏传，政声早晚达凝旒。
水调歌头（张太博方送别壁津楼再赋即席和）
魏了翁（宋代）

檥棹汉嘉口，更尽渭城杯。凌云山色。似为行客苦伤怀。横出半天烟雨，锁定一川风景，未放客船开。想见此楼上，阅尽蜀人才。

山猿鹤，江鸥鹭，亦相猜。滔滔日夜东注，全璧几人回。客亦莞然成笑，多少醉生梦死，转首总成埃。信屈四时耳，寒暑往还来。
郑丞相生日口号十首 其九
刘克庄（宋代）

篚苞不复入脩门，民力微苏物渐蕃。见说海边停䱹局，介鳞亦被相君恩。
瓢泉
释绍昙（宋代）

当阳剖破劫壶来，见彻根源眼有沙。
临际爷爷得一杓，葛藤浸烂又萌芽。
山居杂颂七首 其四
饶节（宋代）

溪边小立听溪声，日到溪心衮衮明。独木自横人不渡，隔溪黄犊转头鸣。
新年杂兴十首 其一
李光（宋代）

春潮和雨没平沙，沙岸疏篱尽酒家。北客惯寻寒食路，不知人日已无花。
句
缪瑜（宋代）

游人柳叶蹙鞦韆。
清平乐
陆珊（清代）

梦回莺啭。催起情还懒。画了娥眉云鬓绾。已自卖花声远。

韶光暗里消磨。闲愁可奈春何。燕子也怜人病，去来频拂帘波。
醉桃源 赠库使县君完颜氏
王丹桂（金朝）

全家一意道心坚。皆因宿世缘。精严精谨愈精专。真诚实可怜。听教化，悟微言。尘劳渐渐捐。内调神息两绵绵。功成自证仙。
题刁光胤画册·江南风景图
宋孝宗（宋代）

秋雨池塘透晚凉，晴蜓飞处白苹香。
江南风景堪图画，怪得先生一□长。
同韵俲欧苏体
于石（宋代）

草庐抱膝方卧龙，狞飚撼户云埋峰。
冻鹊依依飞堕地，饥鹰侧埋低盘空。
岂知水官夜鏖战，鞭虯笞凤驱前锋。
茫茫万里混一色，远近高下俱迷踪。
松标特立凜生气，竹腰不折凌高风。
长江一派清不泯，浩浩独行天地中。
小民祁寒易咨怨，君子守道惟固穷。
有雪无雪两不问，仁耕义耨无歉丰。
君不见闭门无人僵卧处，任渠门外深丈许。
穷则当与凡民异，达则当为国之瑞。
何当燮理司化钧，坐令寒谷回阳春。
宿峨桥化城寺二首
杨万里（宋代）

忽从平地上高城，乃是圩塘堤上行。
厚赛柳神销底物，长腰云子阔腰菱。
花非花 西湖曲
赵庆熹（清代）

长桥长，短桥短。妾意深，郎情短。西湖湖水十分清，流出桥花波太软。
东都冬日会诸同年宴郑家林亭（得先字）
白居易（唐代）

盛时陪上第，暇日会群贤。桂折因同树，莺迁各异年。

宾阶纷组因，妓席俨花钿。促膝齐荣贱，差肩次后先。

助歌林下水，销酒雪中天。他日升沉者，无忘共此筵。
贵溪道中四绝
郑刚中（宋代）

村村土物各风烟，物性无私祗自然。
敛翼汀鸥随水下，藏头野鸭傍沙眠。
九月初十日值宿玉堂七绝
刘克庄（宋代）

窗外茶梅几树斜，薄寒生意已萌芽。
主人不作明朝计，愁绝无因见放花。
偶书
杨简（宋代）

君子不必相与言，礼乐相示甚昭然。
礼乐相示无一言，物物事事妙莫宣。
此妙自觉不可传，可传非觉亦非玄。
风雨霜露无非教，哀乐相生先圣篇。
经旧游·暂到高唐晓
张泌（唐代）

暂到高唐晓又还，丁香结梦水潺潺。
不知云雨归何处，历历空留十二山。
上运管张平国
华岳（宋代）

朱颜绿鬓富春秋，家世才华三总优。
不用鹤裘兼映雪，天然标格自风流。
游鼓山
陈傅良（宋代）

鼓山闻天下，一见名不空。
自从周职方，闽在王会中。
登山亦几人，兴寄随所逢。
骑君常愒日，迁客多悲风。
剑川发瓯西，万阻与海通。
忽焉得平壤，北山矗其东。
我行未及巅，已见国势雄。
三韩到吴会，不可道里穷。
俯瞰南来帆，沄沄自朝宗。
曩时诸降王，各抚千里封。
相招神衔图，旅献东都宫。
东都今何如，胡马鸣蒿蓬。
一春长雨雾，明日归樊笼。
恣探泉石幽，篝灯道归筇。
鲤桥春浪
黄梦说（明代）

划然断岸水连空，一色波光上下同。瞻眺尚馀题柱意，往来犹羡济川功。

渔舟历乱晴霞外，雁塔嵯峨夕照中。未许暴腮随野浪，还看奋鬣薄苍穹。
小寒食夜梦畯生时方客雉城
孙世仪（清代）

无言应是独登楼，渺渺乡思苦未休。憎命文章千古泪，殢人花未一春愁。

镫昏断漏来清梦，月落文梁影白头。乍可佳辰怜百五，诗魂犹恋旧同游。
客寓邻家有园尝欲过之不可得
董嗣杲（宋代）

形容淹白昼，意向落清樽。
客榻犹移雨，邻园自掩门。
秋高江一色，风起月多痕。
忽忽孤生感，真难薄俗论。
广陵会三同舍各以其字为韵仍邀同赋刘贡父
苏轼（宋代）

去年送刘郎，醉语已惊众。
如今各漂泊，笔砚谁能弄。
我命不在天，羿彀未必中。
作诗聊遣意，老大慵讥讽。
夫子少年时，雄辩轻子贡。
尔来再伤弓，戢翼念前痛。
广陵三日饮，相对怳如梦。
况逢贤主人，白酒泼春瓮。
竹西已挥手，湾口犹屡送。
羡子去安闲，吾邦正喧哄。
谢任泸州师中寄荔枝
文同（宋代）

有客来山中，云附泸南信。
开门得君书，欢喜失鄙吝。
筠籢包荔得，四角具封印。
童稚瞥闻之，群来立如阵。
竞言此佳果，生眼不识忍。
相前求拆观，颗颗红且润。
众手攫之去，争夺递追趁。
贪多乃为得，廉耻曾不问。
喧闹俄顷闻，咀嚼一时尽。
空余皮与核，狼籍入煨烬。
【南吕】四块玉 闲适
关汉卿（元代）

适意行，
安心坐。
渴时饮，
饥时餐，
醉时歌。
困来时就向莎茵卧。
日月长，
天地阔，
闲快活。
又七首其五奉幣
杨亿（宋代）

醴齐良洁，有牲斯纯。
大采玄冕，乃昭其文。
王宫定位，粢盛苾芬。
民事以叙，玄德升闻。
饥相食
周霆震（元代）

转输饷官倾富室，米石万钱无处籴。连村鬼哭灶沉烟，野攫生人腥血赤。

九疑对面森可畏，弱肉半为强者食。旋风吹棘昼枭鸣，缺月衔山虎留迹。

提携匕首析扊扅，狼藉剔剜碎燔炙。恍疑逆祀祷恣睢，复恐老饕侪盗蹠。

幽幽怨魂忍葬心，腐胁穿肠愤无术。髑髅抱痛宜有知，上诉帝阍吐冤抑。

我生白头骇见此，矫首苍穹泪沾臆。北山有蕨南涧蘋，旦暮可湘心匪石。

青春鸠化逐苍鹰，黄口蛇吞来义鹘。物情感召尚如此，同类何辜自相贼。

兴言使我立废餐，推案拊膺衷奋激。鞠囚谁料殒炭瓮，立法竟嗟离舍匿。

后人几度哀后人，万劫相寻岂终极。昨来偶值邻翁坐，且说舟航好消息。

浙江白粲载如山，相送大军来有日。一朝菜色变欢颜，怪事书空自冰释。
菩萨蛮·峨冠博带青藜杖
沈禧（元代）

峨冠博带青藜杖。行行独步青溪上。时抱一张琴。云间觅赏音。烟霞深处好。泉石甘终老。我亦斯人徒。俱当来与居。
乞竹赠邠老
张耒（宋代）

与君共一山，修竹居其间。
义当给两家，潘子不得悭。
带甲十万夫，不战终日闲。
辱使支敝庐，令我愧满颜。
代竹为洗竹，义取洗益繁。
乞我万之一，令君风月宽。
裒多以益寡，天道自古然。
诗成复自笑，诗礼资儒奸。
寄刘叔骥兼索远斋伯瑞
赵蕃（宋代）

苕溪往来非不款，何山道场况非远。如何著脚竟无缘，孤我平生看山眼。

刘郎生长在溪山，吸光饮绿岁月闲。不惟人作晋宋样，更觉诗参简远间。

向来稍得相酬唱，别后阙然难屡枉。况今结束事西浮，那可无诗道遐想。

远斋视我犹其子，伯仲视我乃其季。傥能俱寄绝妙辞，更约髯参并表弟。
新昌井
殷尧藩（唐代）

辘轳千转劳筋力，待得甘泉渴杀人。

且共山麋同饮涧，玉沙铺底浅磷磷。
卢夫人挽诗
王炎（宋代）

在室从名父，宜家配大贤。
上公调玉铉，中道失云軿。
一品夫人贵，千秋列女传。
貂蝉今合窆，恰值白鸡年。
四时月 其三
胡仲弓（宋代）

秋月如翰林，标致清如许。天上白玉堂，子独于中处。

夜直五云边，冰壶了无滓。几度醉归来，安用金莲炬。
瑞鹤仙·玉城春不夜
李昴英（宋代）

玉城春不夜。映月璧寒流，烛蕖光射。鳌山海云驾。拥遨头箫鼓，锦旗红亚。东风近也。趁乐岁、良辰多暇。想阳和、早遍南州，暖得柳娇桃冶。堪画。纱笼夹道，露重花珠，尘吹兰麝。歌朋舞社。玉梅转，闹蛾耍。且茧占先探，芋郎戏巧，又卜紫姑灯下。听欢声、犹自未归，钿车宝马。
乌鹊吟
姚勉（宋代）

鹊噪人所怜，乌啼人所唾。
谓鹊能报喜，谓乌常送祸。
乌啼鹊噪何心然，孰为此者皆其天。
预言祸至使人避，比鹊以乌乌更贤。
欲忠于人反嗔己，喜谀恶直常如此。
君不见九龄去国林甫相，崇侯得君比干死。
金缕曲
郑黻（元代）

秋半红桥路。是曾孙、几尘夙幸，此生奇遇。天上人间同宴集，仙乐风飘处处。

遍纷郁、非烟非雾。光近玉皇颜咫尺，共欢呼、鳌抃霞觞举。

高会散，碧云暮。

至今瑞鹤犹能舞。几千年、同亭祠下，赛神箫鼓。再拜乞灵三奠酒，小驻霓旌容与。

半隐约、如传好语。为送维鱼来入梦，向龙潭、时洒纷纷雨。

齐和曲，踏歌去。
卜算子
陈师道（宋代）

纤软小腰身，明秀天真面。淡画修眉小作春，中有相思怨。

背立向人羞，颜破因谁倩。不比阳台梦里逢，亲向尊前见。
詹令人挽词二首 其二
汪藻（宋代）

有子皆通籍，迎扶出万山。色难三釜外，眉寿百年间。

帝渥书泥紫，儿嬉服綵班。空成潘岳赋，无复板舆还。
春帖子词 皇后閤五首 其一
欧阳修（宋代）

御水冰销绿，宫梅雪压香。新年贺交泰，白日渐舒长。
送薛大夫和蕃
佚名（唐代）

戎王归汉命，魏绛谕皇恩。旌旆辞双阙，风沙上五原。

往途遵塞道，出祖耀都门。策令天文盛，宣威使者尊。

澄波看四海，入贡伫诸蕃。秋杪迎回骑，无劳枉梦魂。
渡江至龙潭即事
汪梦斗（宋代）

败芦衰柳落江隈，才见黄云接亩堆。舟趁澜狂斜入浦，帆因风饱不依桅。

青山数阅世兴废，白鸟静窥人去来。地暖江南未吹雪，小春天气正寻梅。
卧病寄苗员外
李端（唐代）

故人初未贵，相见得淹留。一自朝天去，因成计日游。

月明应独醉，叶下肯同愁。因恨刘桢病，空园卧见秋。
三和
项安世（宋代）

义不作进学解，分应有坐客寒。
自省开斯未信，何言颛禄须干。
访采石臻山主不遇 其一
李之仪（宋代）

入门不见主人公，座具袈裟在眼中。更有山童会人意，略无一事许相同。
赵侯保民惠政纪实诗 纪杜绝草窃九
邵君美（宋代）

盗猪何足挠官刑，却恐因兹草寇萌。押向市心搥去手，金场窑卒敢纵横。
偈
晃逈（宋代）

一切是非薮，皆从外听成。
我是厌闻者，反听存灵响。
射堋
司马光（宋代）

叠鼓花前急，红旌竹外高。
惊飚分白羽，余响振乌号。
壮观倾人陌，欢声肖夜涛。
因兹形礼俗，岂独事游遨。
鹧鸪天 其二 野塘即事
曹尔堪（清代）

蟹舍鸡栖共一椽，千竿修竹弄晴烟。鸟声都在征鼙外，兵气犹缠大角边。

书案净，杂花妍，种鱼栽藕野塘偏。木香吹雪人闲坐，读罢庄生骈拇篇。
题王南杰远明楼
陈郁（宋代）

重栏俯江湄，四箔卷云表。
晴晖灿我翳，万里归一眇。
清高杰上人，眼阔步天地。
何当倚秋空，吟送飞鸿杳。
同邱直长和欧公三游洞韵
孙应时（宋代）

维舟下牢关，散策上西岭。
天风吹我裳，恍惚非人境。
丹崖翠壁明空山，呀然洞府葱茏间。
珊瑚为门玉为里，石骨千年凝绿髓。
伏龙奇鬼相回环，窗户玲珑五云起。
风马霓旌去不留，棋休丹灶岩之幽。
流水潺潺山寂寂，时有野鹤飞迎客。
提携琴酒聊一叹，呼取渔樵任争席。
日暮欲归归路迷，襟期浩荡谁当知。
好种桃花便终老，更寻何处武陵溪。
寄倪元镇
郯韶（元代）

幻仙昔过梁溪上，之子清诗日见称。讵有低头拜东野，直须长啸答孙登。

书来映雪池头落，睡起朝暾屋角升。欲酌山泉煮春茗，江干艇子几时乘。
六祖传付偈颂 其五 六祖
黄裳（宋代）

法身行止本来无，叶落归根是幻躯。生灭已除还寂灭，有情相感莫踟蹰。
续访得七人 李左相
王十朋（宋代）

罢相避同列，衔杯乐圣人。那知偃月堂，中有丞相瞋。
张倅生辰作质龟相鹤二诗为寿 其二
刘一止（宋代）

黄鹤初出胎，骨格已惊众。翩翩谢嚣尘，飒爽自神纵。

朝飞出芝田，夕饮下云梦。宁知风露质，乃系世轻重。

有如贤达人，胸腹抱空洞。观时自隐显，岂待吹嘘送。

会看九皋鸣，一一律吕中。阅岁千六百，群飞接鸾凤。
徐仲车食於学官吏或以为不可欲罢去之太守不
秦观（宋代）

许丞老病聋，督邮白欲废。
贤哉黄次公，鉴裁实精诣。
殷勤谢督邮，此丞乃廉吏。
重听庸何伤，善助无失意。
古人骨已朽，来者复谁继。
仲车天下士，固非许丞类。
至行通神明，问学有根柢。
若充老更聘，自革风俗弊。
太守前己闻，粟帛俄见赐。
奈何少年子，辄效督邮事。
道丧贤哲穷，闻之为流涕。
人心如其面，难以一律揆。
所望在次公，督邮何足议。
送徐德章中舍捧诏金陵便省宜兴
罗玘（明代）

上方消息杳，传语落人间。南国持旌去，东吴衣锦还。

入门便绕膝，登马强看山。可过先公隧，荆溪第几湾。